නිපා වෛරස් ආසාදනය

නිපා වෛරස් ආසාදනය යනු නිපා වෛරසය නිසා ඇතිවන වෛරස් ආසාදනයකි. මෙම ආසාදනයේ රෝග ලක්ෂණ අතරට කිසිම රෝග ලක්ෂණයක් නොපෙන්වීමේ සිට උණ, කැස්ස, හිසරදය, හුස්ම ගැනීමේ අපහසුතා සහ ව්‍යාකූලත්වය දක්වා වෙනස් වේ. මෙය දිනක් හෝ දෙකක් ඇතුලත කෝමා තත්ත්වයට පවා පත්විය හැකිය. සංකූලතා අතර මොළයේ ප්‍රදාහ තත්ත්වයක් සහ සුවය ලැබීමෙන් පසු වලිප්පුව වැනි සංකූලතා ඇතුළත් විය හැකිය.

නිපා වෛරසය (NiV) යනු හෙනිපා වයිරස ගණයට අයත් RNA වෛරස් වර්ගයකි. මෙම වෛරසය සාමාන්‍යයෙන් පලතුරු වවුලන් අතරින්  විශේෂිත වර්ග කිහිපයක් අතර සංසරණය වේ. එය මිනිසුන් මිනිසුන් අතර මෙන්ම අනෙකුත් සතුන්ගෙන් මිනිසුන්ට යන ආකාර දෙකටම පැතිර යා හැකිය. මෙම රෝගය පැතිරීම සඳහා සාමාන්‍යයෙන් වෛරසය ආසාදිත ප්‍රභවයක් සමඟ සෘජු සම්බන්ධතාවයක් ඇති වීම අවශ්‍ය වේ. රෝග විනිශ්චය කරනු ලබන්නේ රෝග ලක්ෂණ මත පදනම් වන අතර රසායනාගාර පරීක්ෂණ එය මගින් තහවුරු කර ගනී.

මෙම රෝගය කළමනාකරණය කිරීමට ආසාදිතයින් පෙන්නුම් කරන රෝග ලක්ෂණ අනුව ඔවුනට අවශ්‍ය ප්‍රතිජීවක ඖෂධ ලබාදීම වැනි ආධාරක සත්කාර ඇතුළත් වේ. 2023 වන විට මේ රෝගය සඳහා එන්නතක් හෝ නිශ්චිත ප්‍රතිකාරයක් සොයා ගෙන නොමැත. නිපා වෛරසයෙන් ආරක්ෂා වීමට ගත හැකි ක්‍රියා මාර්ග අතරට වවුලන් හා රෝගී ඌරන්ට නිරාවරණය වීමෙන් වැළකී සිටීම සහ අමු රට ඉඳි යුෂ පානය නොකිරීම ඇතුළත් වේ. 2018 වසරේ මැයි මාසය වන විට මිනිසුන් 700 කට පමණ මෙම වෛරසය ආසාදනය වී ඇති බවට ගණන් බලා ඇති අතර ආසාදිතයින්ගෙන් 40% සිට 75% දක්වා ප්‍රමාණයක් මරණයට පත් වී ඇත. 2018 වසරේ මැයි මාසයේදී, ඉන්දියාවේ කේරළ ප්‍රාන්තයේ මෙම රෝගය පැතිරීම හේතුවෙන් මරණ 17 ක් සිදු වී ඇත.

මෙම රෝගය ප්‍රථම වරට හඳුනාගනු ලැබුවේ 1998 වසරේ මැලේසියාවේ රෝග පැතිර යාමකදී වන අතර 1999 දී වෛරසය හුදකලා කර හඳුනා ගන්නා ලදී. මැලේසියාවේ සුන්ගයි නිපා නම් ගම්මානයේ නම ආදේශයෙන් මෙම රෝගය නම් කර ඇත. ඌරන්ට ද මෙය ආසාදනය විය හැකි අතර, රෝග පැතිරීම නැවැත්වීම සඳහා 1999 දී මැලේසියානු බලධාරීන් විසින් ඌරන් මිලියන ගණනක් මරා දමන ලදී.

 ආශ්‍රිත 

Category:RTT
Category:ඌරන්ගෙන් වැළඳෙන රෝග
Category:වෛරස් රෝග
ප්‍රවර්ගය:Translated from MDWiki